## La Generalitat inicia la retirada dels vehicles sinistrats de les campes municipals

*** S’està realitzant un control de matrícules per a garantir la traçabilitat, el peritatge i el seu posterior tractament
* La mesura és una solució transitòria de la Generalitat fins que el Govern aprove el reial decret llei que agilitze la tramitació de peritatges i baixes dels vehicles**

La Generalitat ha iniciat este dilluns la retirada dels vehicles sinistrats d’algunes de les campes municipals que es troben pròximes a infraestructura essencials, com ara col·legis. Esta iniciativa té com a objectiu garantir la seguretat i salubritat dels habitants de les poblacions afectades.

El sistema implementat per la Conselleria de Medi Ambient, Infraestructures i Territori vol assegurar el trasllat urgent d’estos vehicles a llocs allunyats dels nuclis urbans, a més d’una adequada custòdia i traçabilitat, la qual cosa facilitarà els tràmits necessaris per a la peritació corresponent. Els primers vehicles s’han retirat de la campa municipal de Paiporta i s’han traslladat a punts habilitats com el de Picassent.

Esta mesura representa una solució transitòria de la Generalitat amb la finalitat d’iniciar la retirada dels vehicles fins que s’aprove el reial decret llei que el Govern central s’ha compromés a aprovar per a agilitzar els tràmits de peritatge i les baixes per al seu tractament final en plantes autoritzades (CAT).

Durant el procés de trasllat, es durà a terme un control de les matrícules, la informació de les quals serà remesa periòdicament a la DGTIC per a incloure les dades de localització en l’aplicació desenrotllada per la Generalitat, i així es facilita que els interessats consulten la ubicació dels automòbils. S’estima que hi ha al voltant de 120.000 vehicles sinistrats.

L’aplicació ‘Localitza Vehicle’, disponible en el portal [Som Solidaritat](https://somsolidaritat.gva.es/es/), ha sigut dissenyada específicament per a facilitar la busca i el registre dels vehicles afectats per les inundacions, proporcionant informació sobre la seua localització i estat. Per al seu desenrotllament, la Generalitat ha comptat amb la col·laboració de la Diputació de València, la Guàrdia Civil, el Consorci de Compensació d’Assegurances i la Direcció General de Trànsit.

Fecha: 25/11/2024